***Projekts***

**Grozījumi Patērētāju tiesību aizsardzības likumā**

Izdarīt Patērētāju tiesību aizsardzības likumā (Latvijas Republikas Saeimas un Ministru Kabineta Ziņotājs, 1999, 9.nr.; 2002, 1.nr.; 2003, 11.nr.; 2004, 11.nr.; 2005, 24.nr.; 2007, 9., 12.nr.; 2008, 15.nr.; 2009, 13.nr.; Latvijas Vēstnesis, 2009, 194.nr.; 2010, 183., 206.nr.; 2011, 96.nr.; 2013, 193.nr.; 2014, 92., 189.nr.; 2015, 42.nr.; 2015, 127.nr.) šādus grozījumus:

1. 1.pantā:

papildināt 9.punktu ar teikumu šādā redakcijā:

“Kredīta, kura atmaksa nodrošināta ar nekustamo īpašumu vai kura mērķis ir iegūt vai saglabāt īpašumā tiesības uz nekustamo īpašumu, gadījumā kredīta kopējās izmaksās patērētājam iekļauj arī īpašuma vērtēšanas izmaksas, ja šāda vērtēšana ir vajadzīga kredīta saņemšanai, bet neietver maksu, kas saistīta ar nekustamā īpašuma ierakstīšanu un ar to saistīto tiesību nostiprināšanu zemesgrāmatā.”;

papildināt ar 10., 11.un 12..punktu šādā redakcijā:

“10) kredīta starpnieks - fiziska vai juridiska persona, kas nedarbojas kā kredīta devējs un savas saimnieciskās vai profesionālās darbības ietvaros par maksu (kas saskaņā ar noslēgto vienošanos var būt naudas veidā vai jebkādā citā finansiālas atlīdzības veidā) veic kādu no šādām darbībām:

a) piedāvā kreditēšanas līgumus patērētājiem vai iepazīstina ar tiem;

b) kredīta devēja vārdā slēdz kreditēšanas līgumus ar patērētājiem;

c) sniedz palīdzību patērētājiem, veicot ar kreditēšanas līgumiem saistītus sagatavošanas darbus (kredīta, kura atmaksa nodrošināta ar nekustamo īpašumu, gadījumā arī citus pirmslīguma administratīvus darbus).

11) kredīta starpnieka pārstāvis - fiziska vai juridiska persona, kas veic kredīta starpnieka pienākumus un rīkojas tikai viena kredīta starpnieka vārdā, un par to uzņemas pilnu atbildību;

12) personāls - fiziska persona:

1) kuru nodarbina kredīta devējs vai kredīta starpnieks un kas kontaktējas ar patērētājiem vai veic darbības, uz kurām attiecas patērētāja kreditēšanu regulējošie normatīvie akti;

2) strādā kredīta starpnieka pārstāvja labā un kontaktējas ar patērētājiem, veicot darbības, uz kurām attiecas patērētāja kreditēšanu regulējošie normatīvie akti;

3) kas tieši vada vai uzrauga šī punkta 1.un 2. apakšpunktā minētās fiziskās personas.

2. Izteikt 4.1 panta trešās daļas 10.punktu šādā redakcijā:

“10) līgumiem, ko sagatavojis notārs, tiesu izpildītājs vai cita valsts amatpersonai pielīdzināma persona;”;

3. 8.pantā:

izteikt 1.1 daļas pirmo un otro teikumu šādā redakcijā:

“(11) Kreditēšanas pakalpojumu patērētājam drīkst sniegt kapitālsabiedrība, kura saņēmusi speciālu atļauju (licenci) patērētāja kreditēšanas pakalpojuma sniegšanai [turpmāk — speciālā atļauja (licence)] un kuras apmaksājamā pamatkapitāla minimālais lielums ir 425 000 *euro*. Šīs prasības neattiecina uz:”

aizstāt 2.5 daļas 2.punktā vārdus “kas jāatmaksā pēc pieprasījuma vai laika posmā, ne garākā par trim mēnešiem.” ar vārdiem “vai tādu kredītu, kura saņemšanai izmantojama kredīta devēja izdota maksājumu karte.”

aizstāt 2.6 daļā vārdus “līgums” ar vārdiem “līguma noteikums”

izteikt ceturto daļu šādā redakcijā:

“(4) Ministru kabinets nosaka:

1) Pirms patērētāja kreditēšanas līguma noslēgšanas sniedzamās informācijas saturu un sniegšanas kārtību;

2) papildus pakalpojumu sniegšanas nosacījumus;

3) patērētāja kreditēšanas līgumam izvirzāmās prasības un tajā ietveramo informāciju;

4) gada procentu likmes aprēķināšanas metodi;

5) ārvalstu valūtas un mainīgās procentu likmes kredītu nosacījumus;

6) patērētāja informēšanu kreditēšanas līguma darbības laikā;

7) kredīta pirmstermiņa atmaksu un kopējo kredīta izmaksu taisnīgu samazināšanu;

8) atsevišķiem kreditēšanas līgumu veidiem piemērojamās prasības;

9) padoma došanai izvirzāmās prasības;

10) kredīta starpnieku un kredīta starpnieku pārstāvju pienākumus;

11) tiesisko regulējumu patērētāja kreditēšanai pret kustamas lietas ķīlu.”;

izteikt ceturto 4.4 daļu šādā redakcijā:

“(44) Izpildot šā panta 4.1 un 4.2 daļā noteikto pienākumu, kredīta devējam ir pienākums pieprasīt, iegūt un izvērtēt informāciju par patērētāja ienākumiem un izdevumiem pienākuma izpildei atbilstošā apjomā. Patērētājam ir pienākums pēc kredīta devēja pieprasījuma sniegt informāciju par saviem ienākumiem un izdevumiem. Kredīta devējs ir tiesīgs piešķirt kredītu tikai pēc tam, kad tas izvērtējis patērētāja spēju atmaksāt kredītu un izvērtējums liecina, ka kredīta saistības visticamāk tiks izpildītas saskaņā ar līguma noteikumiem. Ja kredīta pieteikums tiek noraidīts, kredīta devējs nekavējoties informē patērētāju par šādu noraidījumu un attiecīgā gadījumā par to, ka lēmuma pieņemšanas process ir automatizēts.”

papildināt ar piecpadsmito un sešpadsmito daļu šādā redakcijā:

“(15) Izstrādājot patērētāju kreditēšanas pakalpojumus, piešķirot kredītus, sniedzot kredīta starpniecības pakalpojumus, dodot padomu, sniedzot papildpakalpojumus saistībā ar kreditēšanas pakalpojumu patērētājiem, vai izpildot kreditēšanas līgumā minētās saistības, kredīta devējs, kredīta starpnieks vai kredīta starpnieka pārstāvis rīkojas godīgi, taisnīgi, pārredzami un profesionāli, ņemot vērā patērētāja tiesības un intereses. Ar padoma došanu patērētāju kreditēšanu regulējošajos normatīvajos aktos saprot individuālu ieteikumu sniegšanu patērētājam par vienu vai vairākiem darījumiem, kas saistīti ar kreditēšanas līgumu un kas ir no kredīta piešķiršanas un kredīta starpniecības darbībām atsevišķi nodalīta darbība.

(16) Iestādes savas kompetences un piešķirto budžeta līdzekļu ietvaros sadarbībā ar patērētāju tiesību aizsardzības biedrībām veicina patērētāju izglītošanu patērētāju kreditēšanas jomā, it sevišķi jautājumos par atbildīgu aizņemšanos un parāda saistību pārvaldīšanu.”

4. Izteikt 8.1pantu šādā redakcijā:

**“8.1pants.** **Īpaši noteikumi attiecībā uz kredītiem, kuru atmaksa nodrošināta ar nekustamā īpašuma hipotēku vai kuru mērķis ir iegūt vai saglabāt tiesības uz nekustamo īpašumu**

(1) Šī likuma 8.panta piecpadsmitajā daļā minētajām darbībām ir jābūt balstītam uz informāciju par patērētāja apstākļiem un vajadzībām, par kurām patērētājs ir informējis kredīta devēju, un pamatotiem pieņēmumiem par iespējamiem riskiem patērētājam, kas var rasties kreditēšanas līguma darbības laikā.

(2) Veids, kādā kredīta devējs atalgo savu personālu un kredīta starpniekus, kā arī kredīta starpnieks atalgo tā personālu un kredīta starpnieka pārstāvjus, nevar būt par šķērsli šī likuma 8.panta piecpadsmitajā daļā noteiktā profesionālas ētikas pienākuma ievērošanai.

(3) Izstrādājot un piemērojot atalgojuma politiku personālam, kas ir atbildīgs par patērētāja spējas atmaksāt kredītu izvērtēšanu, kredīta devējs atbilstoši tā lielumam, iekšējā darba organizācijai, darbības raksturam, apjomam un sarežģītībai nodrošina, ka:

1) atalgojuma politika veicina un ir savienojama ar pamatotu un efektīvu riska pārvaldību, kā arī nemudina uzņemties riskus, kas pārsniedz kredīta devēja pieļaujamā riska robežu;

2) atalgojuma politika atbilst kredīta devēja darbības stratēģijai, mērķiem, vērtībām un ilgtermiņa interesēm, un ietver pasākumus, lai novērstu interešu konfliktu un korupcijas risku, jo īpaši, paredzot, ka atalgojums nav atkarīgs no pieņemto kredīta pieteikumu skaita vai īpatsvara.

(4) Gadījumos, kad kredīta devēji, kredīta starpnieki vai kredīta starpnieku pārstāvji dod padomus patērētājam, padomu došanā iesaistītā personāla atalgojuma struktūra nekaitē viņu spējai rīkoties patērētāju interesēs un jo īpaši nav atkarīga no pārdošanas mērķiem.

(5) Pirms patērētāja kreditēšanas līguma noslēgšanas kredīta starpniekam vai kredīta starpnieka pārstāvim ir aizliegts pieprasīt no patērētāja jebkādus maksājumus, kas tieši saistīti ar patērētāja kreditēšanas līguma noslēgšanu.

(6) Kredīta devēja, kredīta starpnieka un kredīta starpnieka pārstāvim ir pienākums uzturēt personālam tā pienākumiem atbilstīgu zināšanu un kompetences līmeni attiecībā uz:

1) patērētāja kreditēšanas līgumu izstrādāšanu, piedāvāšanu vai piešķiršanu;

2) kredīta starpniecības darbību veikšanu, ja attiecināms;

3) padoma došanu patērētājam, ja attiecināms;

4) papildpakalpojumiem, ja patērētāja kreditēšanas līguma noslēgšana ietver papildpakalpojumu.

(7) Kredīta devējs, kredīta starpnieks vai kredīta starpnieka pārstāvis izstrādā politiku tā personāla zināšanu un kompetences prasību uzturēšanai, personāla profesionālo kvalifikāciju nodrošinot ar prasībām personāla izglītībai, personāla apmācību programmām vai regulārām kompetenču pārbaudēm. Zināšanu un kompetences prasībām, kas minētas šī panta sestajā daļā, ir jāietver vismaz:

1) atbilstīgas zināšanas par kreditēšanas pakalpojumiem un nepieciešamības gadījumā papildu pakalpojumiem, kurus parasti piedāvā kopā ar tiem;

2) atbilstīgas zināšanas par patērētāju tiesību aizsardzības un citiem tiesību aktiem, kas piemērojami patērētāja kreditēšanas līgumiem;

3) atbilstīgas zināšanas par nekustamā īpašuma iegādes procesu,

nodrošinājuma novērtēšanu, nekustamā īpašuma ierakstīšanu un ar to saistīto tiesību nostiprināšanu zemesgrāmatā;

4) atbilstīgas zināšanas par kreditēšanas tirgu;

5) atbilstīgas zināšanas saimnieciskās darbības ētikā;

6) atbilstīgas zināšanas par patērētāja spējas atmaksāt kredītu izvērtējuma procesu vai attiecīgā gadījumā kompetence patērētāja spējas atmaksāt kredītu izvērtēšanā;

7) atbilstīgs kompetences līmenis finanšu un ekonomikas jautājumos.

(8) Kredīta devējam pēc kredīta pieprasījuma saņemšanas no patērētāja ir pienākums piedāvāt viņam izvēlei vismaz divus atšķirīgus patērētāja kreditēšanas līguma noteikumus, no kuriem viens paredz, ka nekustamais īpašums, kura iegādei tiek ņemts kredīts, kalpo par pietiekamu nodrošinājumu tam, lai saistības pret kredīta devēju varētu tikt dzēstas pilnā apjomā.

(9) Papildus šā likuma 8.panta 4.1 un 4.4 daļā minētajām prasībām patērētāja spējai atmaksāt kredītu izvērtējumam, kredīta devējs ņem vērā arī citus faktorus, kas ir būtiski, lai pārliecinātos par patērētāja spēju izpildīt no kreditēšanas līguma izrietošās saistības, tai skaitā informāciju, ko patērētājs sniedz kredīta starpniekam vai kredīta starpnieka pārstāvim kredīta pieteikuma procesā, kā arī galvinieka spēju izpildīt no galvojuma līguma izrietošās saistības. Iegūto informāciju kredīta devējs pienācīgi pārbauda, tostarp vajadzības gadījumā izmantojot neatkarīgi pārbaudāmu informāciju. Kredīta starpnieki vai kredīta starpnieka pārstāvji iesniedz attiecīgajam kredīta devējam no patērētāja saņemto informāciju, kas nepieciešama patērētāja spējas atmaksāt kredītu izvērtējuma veikšanai.

(10) Pirms patērētāja kreditēšanas līguma noslēgšanas kredīta devējs skaidri un saprotami norāda, kāda informācija un neatkarīgi pārbaudāmi pierādījumi patērētājam ir jāiesniedz tā spējas atmaksāt kredītu izvērtēšanai, un tās iesniegšanas termiņu. Šāds informācijas pieprasījums ir samērīgs un nepārsniedz to, kas ir vajadzīgs, lai veiktu pienācīgu patērētāja spējas atmaksāt kredītu izvērtējumu. Kredīta devējs var pieprasīt precizējumus attiecībā uz informāciju, kas saņemta no patērētāja, ja tas ir nepieciešams patērētāja spējas atmaksāt kredītu izvērtējuma veikšanai. Kredīta devējs, kredīta starpnieks un kredīta starpnieka pārstāvis brīdina patērētāju, ka kredīts netiks piešķirts, ja patērētāja spējas atmaksāt kredītu izvērtēšanu nav iespējams veikt iesniegtās informācijas nepilnīguma dēļ.

(11)Pirms galvojuma līguma noslēgšanas kredīta devējs informē patērētāja kreditēšanas līguma galvinieku par galvojuma saistības apjomu, būtību un sekām, kādas iestājas, ja patērētājs (galvenais parādnieks) neizpilda no patērētāja kreditēšanas līguma izrietošās saistības.

(12) Kredīta devējam ir pienākums izstrādāt, dokumentēt un saglabāt procedūras un informāciju, uz kuru ir balstīts patērētāja spējas atmaksāt kredītu izvērtējums. Patērētāja spējas atmaksāt kredītu izvērtējums nedrīkst tikt balstīts tikai uz nekustamā īpašuma vērtību, kas pārsniedz kredīta summu, vai pieņēmumu, ka nekustamā īpašuma vērtība pieaugs. Izvērtējumu var balstīt uz pieņēmumu, ka nekustamā īpašuma vērtība pieaugs gadījumos, ja patērētāja kreditēšanas līguma mērķis ir veikt būvdarbus nekustamajā īpašumā.

(13) Nekustamā īpašuma novērtējumu var veikt normatīvajos aktos noteiktā kārtībā sertificēts nekustama īpašuma vērtētājs. Nekustamā īpašuma vērtētājam ir pienākums nodrošināt neatkarīgu un objektīvu nekustamā īpašuma novērtējumu. Nekustamā īpašumā novērtējumu saglabā papīra formātā vai pastāvīgā informācijas nesējā un dokumentāciju glabā kredīta devējs.

(14) Kredīta devējam nav tiesību pieprasīt patērētājam, kas nav pieļāvis būtisku līguma pārkāpumu:

1) izsniegtā kredīta papildu nodrošinājumu, pamatojoties uz to, ka kredīta nodrošinājumā esošā nekustamā īpašuma vērtība ir samazinājusies nekustamā īpašuma tirgus izmaiņu dēļ;

2) jebkādas izmaksas par hipotekārā kredīta nodrošinājuma pārvērtēšanu līguma darbības laikā, izņemot, ja kredīts piešķirts balstoties uz pieņēmumu, ka nodrošinājumā esošā nekustamā īpašuma vērtība pieaugs;

3) izsniegtā kredīta pirmstermiņa atmaksu.

(15) Šā panta četrpadsmito daļu nepiemēro gadījumos, kad saskaņā ar spēkā stājušos tiesas nolēmumu pret izsniegtā kredīta nodrošinājumu ir vērsta piedziņa par labu trešajām personām.

(16) Ja patērētājs, kas nav pieļāvis būtisku līguma pārkāpumu, to lūdz, kredīta devējam ir pienākums izskatīt patērētāja priekšlikumu par kredīta atmaksas termiņa pagarināšanu vai kredīta valūtas maiņu. Atteikuma gadījumā kredīta devējs sniedz patērētājam motivētu atbildi 30 dienu laikā.

(17) Šā panta sešpadsmitajā daļā minētās līguma noteikumu izmaiņas nedrīkst būt patērētājam nelabvēlīgākas salīdzinājumā ar līgumā izdarāmo izmaiņu piedāvāšanas brīdī pastāvošajiem tirgus nosacījumiem. Patērētājs šā panta sešpadsmitajā daļā minēto izmaiņu veikšanu ir tiesīgs prasīt ne biežāk kā vienu reizi gada laikā. Kredīta devējam nav tiesību prasīt jebkādu kompensāciju par šādu izmaiņu veikšanu, izņemot pamatotu un samērīgu maksu par pakalpojuma administratīvajiem izdevumiem.

(18) Par būtisku līguma pārkāpumu šā panta izpratnē uzskatāma:

1) kredīta atmaksas vai procentu samaksas maksājumu kavēšana ilgāk kā par 60 dienām vai biežāk kā trīs reizes gada laikā, katru reizi ilgāk par 30 dienām;

2) kredīta neizmantošana kreditēšanas līgumā paredzētajam mērķim;

3) apzināti nepatiesas informācijas sniegšana kredīta saņemšanai.

(19) Patērētāja kreditēšanas līguma galviniekam ir tiesības pieprasīt un kredīta devējam ir pienākums sniegt informāciju par patērētāja veiktajiem maksājumiem saskaņā ar patērētāja kreditēšanas līgumu, termiņu, maksājuma grafiku un atlikušo parādsaistību apjomu.

(20) Pirms patērētāja kreditēšanas līguma izbeigšanas un nekustamā īpašuma atsavināšanas uzsākšanas, kredīta devējs, ja iespējams, piedāvā patērētājam risinājumus, kas ļautu turpināt pildīt no patērētāja kreditēšanas līguma izrietošās saistības, kā arī informē galvinieku par patērētāja parādu, par iespēju galviniekam to samaksāt vai pārņemt patērētāja saistības.

(21) Kredīta devējam ir pienākums glabāt informāciju par nekustamā īpašuma veidiem, kas tiek izmantoti kā nodrošinājums, kā arī piemērotajām kredītriska izvērtēšanas politikām un procedūrām.

5. Papildināt ar 8.2 pantu šādā redakcijā:

„**8.2 pants. Kredīta starpnieka un kredīta starpnieka pārstāvja, kas piedāvā patērētājam kredītu, kura atmaksa nodrošināta ar nekustamā īpašuma hipotēku vai kura mērķis ir iegūt vai saglabāt īpašumā tiesības uz nekustamo īpašumu, reģistrācija un piemērojamās prasības**

(1) Kredīta starpnieka un kredīta starpnieka pārstāvja pakalpojumus, kas piedāvā patērētājam kredītu, kura atmaksa nodrošināta ar nekustamā īpašuma hipotēku vai kura mērķis ir iegūt vai saglabāt īpašumā tiesības uz nekustamo īpašumu, patērētājam drīkst sniegt Kredīta starpnieku un kredīta starpnieku pārstāvju reģistrā reģistrēti kredīta starpnieki un kredīta starpnieku pārstāvji. Par kredīta starpnieku nav uzskatāma persona, kura tikai tieši vai netieši iepazīstina patērētāju ar kredīta devēju vai kredīta starpnieku.

(2) Kredīta starpnieku un kredīta starpnieku pārstāvju reģistru uztur Patērētāju tiesību aizsardzības centrs.

(3) Kredīta starpnieku un kredīta starpnieku pārstāvju reģistrācijas, atzīšanas un atsaukšanas kārtību, profesionālās darbības [civiltiesiskās atbildības](http://www.l2d.lv/l.php?doc_id=157009) [apdrošināšana](http://www.l2d.lv/l.php?doc_id=48896)s nosacījumus, kā arī prasības kredīta starpniekiem un kredīta starpnieku pārstāvjiem nosaka Ministru kabinets.”

6. 12.pantā:

desmitajā daļā aiz vārdiem “tās īpašību dēļ” papildināt ar vārdu “parasti”;

izteikt divpadsmito daļu šādā redakcijā:

“(12) Ja patērētājs atteikuma tiesību izmantošanas laikā tās izmanto un saistībā ar distances līgumu vai līgumu, kas noslēgts ārpus pastāvīgās saimnieciskās vai profesionālās darbības vietas, ir noslēgts cits papildu līgums, saskaņā ar kuru patērētājs iegūst preces vai pakalpojumus saistībā ar distances līgumu vai līgumu, kas noslēgts ārpus uzņēmuma telpām, un minētās preces piegādā pārdevējs vai minētos pakalpojumus sniedz pakalpojuma sniedzējs vai trešā persona, pamatojoties uz šīs trešās personas un pārdevēja vai pakalpojuma sniedzēja savstarpēju vienošanos, šis papildu līgums tiek izbeigts un patērētājam nav pienākuma segt jebkādas citas izmaksas, izņemot šā panta septītajā, devītajā un vienpadsmitajā daļā minētās izmaksas.”

7. 12.1pantā:

Aizstāt piektajā daļā vārdus “nav spēkā” ar vārdiem “tiek izbeigts.”

svītrot astotās daļas 3.punktu.

papildināt ar devīto daļu šādā redakcijā:

“(9) Ja noslēgts patērētāja kreditēšanas līgums nekustamā īpašuma iegādei vai līgums, kura atmaksa ir nodrošināta ar nekustamā īpašuma hipotēku, puses var vienoties patērētāja kreditēšanas līgumā, ka atteikuma tiesību izmantošanas periods izbeidzas ar brīdi, kad īpašuma tiesības vai hipotēka reģistrēta zemesgrāmatā, vai kredīta summa pārskaitīta patērētāja kreditēšanas līgumā norādītajai trešajai personai.”

8. 17.pantā:

izteikt  pirmās daļas 1.punktu šādā redakcijā:

“1) attiecīgās preces vai pakalpojuma galvenās īpašības informācijas sniegšanas veidam un precēm vai pakalpojumiem atbilstošā apjomā;”

izteikt  pirmās daļas 7.punktu šādā redakcijā:

“7) attiecīgā gadījumā līguma termiņš vai līguma izbeigšanas nosacījumi, ja līgums ir noslēgts uz nenoteiktu laiku vai automātiski pagarināts;”

9. Izteikt 24.panta šādā redakcijā:

**“24.pants. Uzraudzības un kontroles iestādes**

(1) Šajā likumā un citos normatīvajos aktos noteikto patērētāju tiesību aizsardzības uzraudzību un kontroli īsteno Patērētāju tiesību aizsardzības centrs, citas kompetentas un pilnvarotas valsts iestādes sadarbībā ar pašvaldībām un patērētāju tiesību aizsardzības biedrībām.  
(2) Šā likuma 8.1panta sestajā un septītajā daļā ietverto minimālo zināšanu un kompetences prasību ievērošanas uzraudzību un kontroli attiecībā uz kredītu devējiem, kas ir finanšu un kapitāla tirgus dalībnieki Finanšu un kapitāla tirgus komisijas likuma 4. panta izpratnē, veic Finanšu un kapitāla tirgus komisija.”

10. Izteikt 31.2panta trešo daļu šādā redakcijā:

“(3) Pārdevējam vai pakalpojuma sniedzējam ir aizliegts norēķinos par piedāvāto preci vai pakalpojumu prasīt no patērētāja par maksājumu līdzekļa izmantošanu tādu maksu, kuras apmērs pārsniedz pārdevēja vai pakalpojuma sniedzēja izdevumus saistībā ar attiecīgā maksājumu līdzekļa izmantošanu, izņemot gadījumus, kad maksājuma saņēmējam ir aizliegts pieprasīt no maksātāja maksu par konkrētā maksājuma instrumenta izmantošanu.”

11. Papildināt informatīvo atsauci uz Eiropas Savienības direktīvām ar 14.punktu šādā redakcijā:

“14) Eiropas Parlamenta un Padomes 2014.gada 4.februāra direktīvas 2014/17/ES par patērētāju kredītlīgumiem saistībā ar mājokļa nekustamo īpašumu un ar ko groza Direktīvas 2008/48/EK un 2013/36/ES un Regulu (ES) Nr.1093/2010.”

12. Likums stājas spēkā 2016.gada 1.jūnijā.

Iesniedzējs:

|  |  |
| --- | --- |
| Iesniedzējs: |  |
| Ministru prezidenta biedrs, ekonomikas ministrs | A.Ašeradens |
| Vīza: valsts sekretāra pienākumu izpildītājs,  valsts sekretāra vietnieks | R.Aleksejenko |

22.02.2016 16:43

2493

D.Brūklītis, 67013274

[Didzis.Bruklitis@em.gov.lv](mailto:Edgars.Višs@em.gov.lv)